4. schôdza NR SR - 5.deň - A. dopoludnia
Dátum: 2016-05-24
Poslanec: Krajniak, Milan (SME RODINA)
Druh vystúpenia: Vystúpenie v rozprave

10. Vážený pán podpredseda Národnej rady, vážený pán minister zahraničných vecí, vážené panie poslankyne a páni poslanci, to, čo sa dnes deje v Bruseli, to sme už v histórii zažili. Biblický Babylon, tam sa ľudia správali rovnako, ako sa dnes správajú euroelity v Bruseli. Boli pyšní a mysleli, že sú mocnejší ako Pán Boh. V Babylone stavali babylonskú vežu a v Bruseli dnes stavajú euroštát. Tí blázni si myslia, že si postavia pomník, ktorý po nich zostane. Ale veľmi sa mýlia, dopadnú rovnako ako tí babylonskí blázni. Metódy, ktoré používajú dnešní euronadšenci, sú veľmi podobné tým, ktoré používajú Babylončania. Snažili sa kolonizovať okolité národy, obmedzujú slobodu ľudí, vysmievajú sa z Pána Boha, lenže Pán Boh sa vysmievať nedá. Božie mlyny melú pomaly, ale isto. Prvým hriechom v dejinách bola pýcha. Pýcha satana, ktorý si myslel, že nebude slúžiť podľa toho, ako mu Pán Boh nakáže. Druhým pýchom bol známy hriech Adama a Evy. Tretím hriechom bol sociálny hriech, hriech Babylončanov, ktorí si mysleli, že si môžu dovoliť úplne všetko a že oni rozhodujú, čo sa bude diať. Ako Babylon dopadol? Pán Boh poplietol ľuďom jazyky, aby sa nevedeli dorozumieť. Nezažívame presne toto v Európe aj my dnes? Ak sa stane Európa domovom desiatok a desiatok národov, ktoré sem prichádzajú v rámci sťahovania národov a prisťahovaleckých vĺn, ktoré nás ešte len čakajú, a každý z týchto desiatok národov si zachová vlastnú kultúru, vlastný jazyk, vlastné náboženstvo, vlastné zvyky, ako si budeme rozumieť? Euroblázni si myslia, že čím viac náboženstiev, čím viac kultúr, čím viac spôsobov správania sa, tým je to pre Európu lepšie. Národné povedomie štátov zanikne a vraj vznikne povedomie nové, európske. Ale to je omyl. Zrodí sa iba nespokojnosť a odcudzenie. Nikto si už nebude rozumieť s nikým. Nikto už nebude veriť ničomu a nikomu. Nezažívame dnes práve toto? A potom davy túto eurovežu, euroštát zbúrajú. Bohužiaľ, s touto vaničkou vylejú aj dieťa, ktorou je naša európska, kresťanská civilizácia a európske národné štáty. Vážené dámy a páni, brániť suverenitu národných štátov, brániť suverenitu a samostatnosť Slovenska, to nie je vec nacionalizmu, to je otázka zdravého rozumu. Ako túto suverenitu Slovenskej republiky chránime? Keď som si prečítal vládou predloženú správu o fungovaní Európskej únie a o prioritách nášho predsedníctva v Európskej únii, spomenul som si na starý vtip, ktorý mi rozprávala moja mama, keď som bol veľmi malý chlapec. Aký je černoch, keď spadne do vápennej jamy? Nešikovný. A aký je, keď do nej skočí? Sprostý. Pýtam sa, pán minister zahraničných vecí, keď sme sa už niekoľkokrát ako Slovensko do tej bruselskej jamy šmykli, prečo do nej teraz chceme rovno skočiť? Prečo nám predkladáte materiál, na základe ktorého sa stane zo Slovenska iba nemecká ekonomická kolónia a bruselská provincia. Pýtam sa, načo Robert Fico a Anton Hrnko hlasovali pred dvadsiatimi štyrmi rokmi za zvrchovanosť Slovenskej republiky, načo sme sa odtrhávali od Československa, keď teraz potichučky kapitulujeme a odovzdávame do Bruselu ďalšie a ďalšie kompetencie a prichádzame o posledné zvyšky našej štátnej suverenity? A ešte navyše ako priority predsedníctva Slovenskej republiky v Európskej rade? Pýtam sa, vážené kolegyne poslankyne, vážení kolegovia poslanci, viete, prečo bolo Slovensko prehlasované v otázke povinných kvót? Pretože sme nemali právo veta, pretože sme to nemohli zavetovať. V nedeľu som to povedal aj ministrovi vnútra v TA3, chcel by som to povedať aj vám, že mi to veľmi pripomína tú slávnu scénu z filmu Pelíšky, kde sa im roztopili umelohmotné lyžičky v káve, a Kodet sa pýtal: "Mne by jen zajímalo, kde soudruzi z NDR udělali chybu?" A Polívka mu na to odpovedal: "Stříleli za války do vzduchu." Dámy a páni, v roku 2008, keď sa hlasovalo v tejto Národnej rade o Lisabonskej zmluve, ktorá znamenala, že prídeme o právo veta, že prídeme o podstatnú zložku našej suverenity v Európskej únii a budú nás môcť prehlasovať, poslanci SMER-u hlasovali ako jeden muž za túto stratu suverenity. Poslanci za SNS hlasovali ako jeden muž za túto stratu suverenity. Ale nestačilo im to. Potrebovali ešte niekoho z opozície. A viete, kto vtedy zahlasoval? Béla Bugár a poslanci z jeho poslaneckého klubu. Ak dnes po voľbách niekoho prekvapilo, že k takejto spolupráci môže prísť a že sa Béla Bugár môže pridať k SMER-u a SNS, už v roku 2008 sme prišli o podstatnú časť našej štátnej suverenity tým, že v parlamente hlasovala koalícia SMER, SNS, HZDS a SMK. Darmo teraz plačete, že sa k nám v Bruseli správajú nespravodlivo, že to nie je voči nám fér. Vtedy ste mali plakať, v roku 2008. Teraz plačete na vlastnom hrobe, bohužiaľ, aj na slovenskom hrobe. Premiér Fico v roku 2008 vyhlásil o tých, ktorí hlasovali proti vzdaniu sa práva veta v Bruseli, že sú protinárodní. Tí, ktorí chceli zachovať slovenské veto v Bruseli, vraj boli protinárodní. Tak sa pýtam, po tom, čo nás prehlasovali v Bruseli a môžu nás prehlasovať kedykoľvek v budúcnosti, kto bol vtedy protinárodný a kto bol probruselský? Nerozumiem tomu, prečo ste boli vtedy takí naivní? Veď ste boli niekoľkokrát varovaní, že to môže takto dopadnúť, že na to doplatíme. Zase si pomôžem slávnou scénou z filmu Vesničko má středisková, kde družstevníkovi Jaromírovi dookola hovorili: "To nedeláš dobre, Jaromíre, že strkáš ty vypálené sirky spátky do krabičky." "Proč, proč?" "Jednou se to dozvíš." Tak sme sa to dozvedeli. Lenže čo teraz budeme robiť, keď už právo veta nemáme? To nie je vratný proces. My sme o právo veta už prišli. Tak som dúfal, že na základe tohoto sme sa poučili aspoň na vlastných chybách a budeme brániť aspoň tie posledné zvyšky suverenity a štátnej samostatnosti Slovenska, ktoré nám ešte zostali. Ale kdeže, kdeže! Nielenže ticho súhlasíte s budovaním bruselského superštátu, niektoré veci ste si dokonca dali medzi priority vášho predsedníctva. A tie veci podľa mňa urobia zo Slovenska iba nemeckú ekonomickú kolóniu a bruselskú provinciu. Po prvé, bez akéhokoľvek odporu tolerujete posilňovanie právomocí a kompetencií Európskeho parlamentu. V Európskom parlamente má Slovensko 13 poslancov zo 751. Akú váhu tam bude mať Slovensko? Ako tam budeme brániť naše národné záujmy? Asi takú, akú má americký štát Idaho v USA. Počuli ste niekedy niečo o americkom štáte Idaho? Tak asi taký význam bude mať Slovenská republika, ak sa budú posilňovať kompetencie Európskeho parlamentu. Pán minister zahraničných vecí práve povedal, že našou prioritou je prehlbovanie hospodárskej a menovej únie, v rámci dokonca toho fiškálnej únie. Je to dokonca v programovom vyhlásení vlády. Takže nanovo už budeme súhlasiť aj s tým, že nám Francúzi a Nemci budú diktovať, aké máme mať dane? Potom, načo je taký štát, ktorý nevie ovplyvniť pre svojich občanov ani výšku daní a daňového zaťaženia? To chceme naozaj skončiť ako Gréci, že nám budú veľkí diktovať a nebudeme vedieť proti tomu nič urobiť? A potom nám povedia: veď ste za to hlasovali, veď ste s tým súhlasili, čo sa teraz ozývate, vtedy ste mali byť proti. Po tretie. Za najväčšiu nehoráznosť, ktorú som si v tomto materiáli prečítal, považujem zriadenie Európskej prokuratúry. A čiernym tam máme vyznačené, že to je vysoká priorita a že možno za slovenského predsedníctva v Európskej rade sa tieto rokovania ukončia. To myslíte vážne, že slovenských občanov majú zatýkať nemeckí alebo maďarskí prokurátori? Vážené dámy, vážení páni, toto je sabotáž národnej suverenity. Toto je sabotáž. Viete, prečo išli Srbi v roku 1999 do vojny proti celému NATO? Pretože v dohodách na zámku Rambuje vo Francúzsku, ktoré mali prijať, aby sa vyhli bombardovaniu, bolo okrem iného to, že cudzie, či orgány činné v trestnom konaní budú môcť vykonávať právomoc na území vtedajšej Juhoslávie. Srbi sa vtedy rozhodli, že pôjdu do vojny, než aby takúto kapituláciu prijali. My dnes nemusíme ísť do žiadnej vojny, my sa len nemusíme do toho tlačiť. Dámy a páni, s tým, aby cudzí prokurátori mohli zatýkať na území Slovenskej republiky nesúhlasil ani Gustáv Husák a Vasiľ Biľak po okupácii v roku 1968. Vtedy platila tzv. Brežnevova doktrína obmedzenej suverenity. Ale ani v rámci tejto doktríny obmedzenej suverenity nemohli cudzí prokurátori zatýkať občanov Slovenskej republiky alebo vtedajšieho Československa na našom území. Ani počas Brežnevovej doktríny ich to nenapadlo. Sme my dnes v horšej pozícii, ako boli Srbi v 1999 alebo ako bolo Československo v roku 1968? Prečo sa do toho tlačíme? Prečo to sami iniciujeme, prečo to máme ako prioritu? Dámy a páni, viete, aká je stratégia junckerov, schulzov a im podobných? Uvariť Slovensko a iné národné štáty ako žabu. Postupne, pomaličky, až kým neprídeme o posledné zvyšky štátnosti a štátnej suverenity. Takto im prešla Lisabonská zmluva. Takto prišlo Slovensko o právo veta. Nechali ste sa učičíkať ako Radošinci víťazstvom nad Orešanmi. Viete, čo povedal o presadzovaní Lisabonskej zmluvy dnešný predseda Európskej komisie pán Juncker? Citujem: "Samozrejme, že to obsahuje prenos suverenity, obsahuje to veľký prenos kompetencií na Európsku úniu. Ale bol by som inteligentný, keby som na to upozornil verejnosť?" Takto postupuje pán predseda Európskej komisie. A takto postupuje aj dnes podľa jeho stratégie, ktorú pomenoval takto: "My sa na niečom dohodneme, necháme to ležať a čakáme, čo sa stane. Pokiaľ nikto nevyvolá rozruch, pretože väčšina ľudí nerozumie tomu, čo bolo rozhodnuté, pokračujeme ďalej, až pokiaľ nie je cesty späť." Toto je stratégia našich dnešných bruselských euroelít. Dámy a páni, táto vláda sa nechala učičíkať Bruselom a pokojne nám predložila na vedomie materiál, z ktorého vyplýva strata suverenity vo vzťahu k Európskemu parlamentu, vo vzťahu k hospodárskej, menovej a fiškálnej únii a vo vzťahu k Európskej prokuratúre. Pýtam sa, necháme sa učičíkať pánom Junckerom aj my ako Národná rada Slovenskej republiky? Dámy a páni, necháme sa učičíkať človekom, ktorý povedal, citujem, "keď ide do tuhého, musíte klamať"? Na čele Európskej komisie je človek, ktorý považuje za správne klamať ľudí, aby presadil svoje zámery. Na Slovensku máme na to výraz, ktorým označujeme takýchto ľudí. Dámy a páni, Jean-Claude Juncker je šmejd. Predsedom Európskej komisie je šmejd, ktorý už roky podvádza slovenskú aj európsku verejnosť. A nielenže sa za to nehanbí, on sa tým ešte aj chváli. Tento šmejd kritizoval Slovensko v minulosti, že údajne nízkymi daňami škodí Európe, a pritom v tom istom čase podpísal v mene Luxemburska dohody s Apple, Ikeou, Pepsi či Deutche Bank, ktorá im umožnila neplatiť dane v krajinách EÚ, neplatiť dane ani na Slovensku, ale za drobný poplatoček všetko zdaniť v Luxembursku. Toto je európska solidarita, o ktorej nám pán Juncker káže. Dámy a páni, takýto šmejd dnes vládne Bruselu a táto vláda mu skočila na lep a dobrovoľne zaradila medzi svoje priority stratu našej národnej suverenity. Budeme aj my ako slovenský parlament tancovať tak, ako nám takýto človek, takýto šmejd píska? Vážené panie poslankyne, vážení páni poslanci, navrhujem, aby sme túto správu, aby sme obe tieto správy alebo informácie hlasovaním odmietli. Navrhujem, aby sme zaviazali vládu Slovenskej republiky, aby túto správu prepracovala a zaradila medzi priority slovenského predsedníctva v Európskej rade zásadné odmietnutie ďalšieho prehlbovania Európskej únie. Ak dnes budeme súhlasiť s posilnením právomocí Európskeho parlamentu, s ďalším prehlbovaním hospodárskej, menovej a fiškálnej únie, ak budeme súhlasiť so vznikom Európskej prokuratúry, nebude mať Slovensko ani štátnu suverenitu, ani obmedzenú suverenitu, budeme bruselskou provinciou. Dámy a páni, ja som pred dvomi mesiacmi nesľuboval vernosť bruselskej provincii. Ja som sľuboval vernosť slobodnej a suverénnej Slovenskej republike. Tento svoj sľub dodržím. A vy? (Potlesk.)